**Σύντομη περιγραφή του Προγράμματος Καλλιέργειας Δεξιοτήτων (100-150 λέξεις)**

Η δημιουργία μιας μαθητικής εφημερίδας, ενός ταξιδιωτικού οδηγού για την τοπική πολιτιστική κληρονομιά, καλλιεργεί μια σχολική κουλτούρα, δίνοντας έναν διαφορετικό χαρακτήρα στο σχολείο μετατρέποντάς το παράλληλα σε πόλο έλξης, σε ένα δημιουργικό χώρο έκφρασης, γεγονός που απουσιάζει από το ευρύτερο κοινωνικό περιβάλλον.

Οι μαθητικές εφημερίδες, οι διαδραστικοί ταξιδιωτικοί οδηγοί μπορούν να κοινοποιηθούν με οικονομικό και εύκολο τρόπο στο κοινό χρησιμοποιώντας τα ψηφιακά μέσα π.χ. το ιστολόγιο του σχολείου. Ωστόσο, η εξεύρεση χορηγιών, σε περίοδο οικονομικής και πολιτισμικής κρίσης παρότι είναι δύσκολη υπόθεση και δεν αναλύεται στο συγκεκριμένο πρόγραμμα, θα πρέπει να αρχίσει να καλλιεργείται.

**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις):**

Στόχος του προτεινόμενου προγράμματος είναι η δημιουργία μιας μαθητικής εφημερίδας, ενός διαδραστικού ταξιδιωτικού οδηγού και επιτόπιες ξεναγήσεις για τη μελέτη της τοπικής πολιτιστικής κληρονομιάς με τους/τις μαθητές/τριες στον ρόλο του δημοσιογράφου και του ξεναγού. Οι μαθητές/τριες καλούνται μέσα από την αναζήτηση πληροφοριών, τις επιτόπιες έρευνες, τις δημοσιογραφικές αποστολές κ.ά. να γνωρίσουν την τοπική πολιτιστική κληρονομιά με τα ίδια τους τα μάτια. Σ’ αυτήν τη διαδικασία θα δουν, θα παρατηρήσουν, θα ακούσουν ειδικούς, θα προσπαθήσουν να λύσουν τυχόν προβλήματα, θα επεξεργαστούν τα δεδομένα και θα βγάλουν μόνοι τα συμπεράσματά τους. Εκτός από την μαθητική εφημερίδα οι μαθητές/τριες θα φτιάξουν διαδραστικούς ταξιδιωτικούς οδηγούς και στο τέλος θα γίνουν ξεναγοί για τους/τις μικρότερους/ες μαθητές/τριες για τα ιστορικά μνημεία της περιοχής τους. Οι διαθεματικές δραστηριότητες που προτείνονται μπορούν να ανταποκριθούν με τον καλύτερο δυνατό τρόπο στην πολυπολιτισμική πολλαπλότητα, ώστε ο/η μαθητής/τρια να αναπτύξει την προσωπική ταυτότητά του, να συνειδητοποιήσει το μεγαλείο της ανθρώπινης δημιουργίας, κατανοώντας ταυτόχρονα ότι τα διάφορα πολιτιστικά επιτεύγματα είναι αποτέλεσμα συλλογικής προσπάθειας. Ένα πολιτιστικό πρόγραμμα μιας σχολικής μονάδας θεωρείται ότι αποτελεί ένα εργαλείο για τη μελέτη του παρελθόντος και ένα όχημα για την κατάκτηση του μέλλοντος.

Οι μαθητές/τριες έχοντας τον ρόλο του δημοσιογράφου, του αρθογράφου και του ξεναγού προσεγγίζουν με γόνιμο και ευεργετικό τρόπο την τοπική πολιτιστική κληρονομιά, αφού τα μνημεία είναι τόποι μνήμης: συνδέουν το παρελθόν με το παρόν και το μέλλον, ενισχύσουν την περιβαλλοντική συνείδηση, διευρύνουν τους ορίζοντες, αποτελούν χώρους ομορφιάς αλλά και κίνητρα για καλλιτεχνική δημιουργία. Τα έργα αυτά είναι θεματοφύλακες αξιών και προτύπων, σημεία προσέγγισης των λαών, εστίες προσέλκυσης τουριστών. Μέσα από το πρόγραμμα αξιοποιούνται εναλλακτικές μορφές παιδαγωγικής πρακτικής, όπως η δουλειά σε ομάδες, η άμεση επαφή με τον έξω κόσμο, η αξιοποίηση της εμπειρίας ως μέσο μάθησης.

**Προσβασιμότητα: Το ΠΚΔ συμπεριλαμβάνει όλους/ες τους/τις μαθητές/τριες με μαθησιακές δυσκολίες, αφού όλα τα εργαστήρια είναι ομαδικά με τα παιδιά να μπορούν να επιλέξουν τον ρόλο που θα αναλάβουν στην ομάδα.**

**Δυνατότητα επέκτασης**

**Εργαστήριο 2:** Περιήγηση με το Google Earth σε μνημεία, κτήρια του τόπου τους κ.ά. Συζήτηση ή συνέντευξη με επιστήμονες για τνο ρόλο της τοπικής πολιτιστικής κληρονομιάς και τα ιστορικά μνημεία της περιοχής. Συζήτηση για την ασφάλεια στο διαδίκτυο και τα πνευματικά δικαιώματα.

**Εργαστήριο 3:** Επιτόπιες επισκέψεις σε ιστορικά μνημεία του τόπου, δημοσιογραφικές αποστολές και παρατήρηση. Συζήτηση για την ασφάλεια στο διαδίκτυο και την προστασία της πνευματικής ιδιοκτησίας.

**Εργαστήριο 4**: Συνέντευξη από έναν/μια δημοσιογράφο.

**Εργαστήριο 5:** Στο τέλος μπορεί να γίνει και συνένωση όλων των έργων. Επειδή οι μαθητές/τριες κάνουν αγγλικά, γαλλικά και γερμανικά, μπορούν να μετατρέψουν τον ταξιδιωτικό οδηγό στην αγγλική, γαλλική και γερμανική γλώσσα με τους/τις εκπαιδευτικούς των αντίστοιχων Ειδικοτήτων.

**Εργαστήριο 6:** Θα μπορούσε να προηγηθεί επιτόπια έρευνα και πρόβα ξενάγησης ως ένα είδος εκπαιδευτικής εκδρομής.

**Εργαστήριο 7:** Μπορούν να οργανώσουν μια δεύτερη ξενάγηση έχοντας βελτιώσει κάποια σημεία και κρατήσει τα βήματα που οδήγησαν στην ατομική τους βελτίωση.

**Αξιολόγηση**

Για την αξιολόγηση τόσο των μαθητών/τριών όσο και του εργαστηρίου αφιερώθηκε όλο το έβδομο εργαστήριο. Τα παιδιά αυτοαξιολογούνται, αξιολογούν τους/τις συμμαθητές/τριές τους, αλλά αξιολογούνται από τους/τις εκπαιδευτικούς που συμμετείχαν στο εργαστήρι.