**Αξιολόγηση Εργαστηρίου- Συνολική αποτίμηση & αναστοχασμός πάνω στην υλοποίηση - Εκδηλώσεις διάχυσης**

Οι εκπαιδευτικοί που θα συνεργαστούν για να υλοποιήσουν τα συγκεκριμένα εργαστήρια μπορούν να αποτιμήσουν αν έχουν επιτευχθεί οι στόχοι του συγκεκριμένου προγράμματος τόσο κατά τη διάρκεια της εμπέδωσης με τις δραστηριότητες που θα υλοποιηθούν, όσο και από την ισότιμη συμμετοχή όλων των μαθητών/τριών κατά την υλοποίηση των διαθεματικών δραστηριοτήτων.

Δημιουργείται ένα κύκλος αναστοχασμούμε τους/τις μαθητές/τριες όπου τίθενται ερωτήματα (βλ. 7ο Εργαστήριο, ενδεικτικά ερωτήματα παρακάτω). Οι εκπαιδευτικοί μπορούν να κρατήσουν σημειώσεις, να συζητήσουν με τα παιδιά, να αναστοχαστούν τι καλύτερο θα μπορούσε να είχε γίνει. Ο/Η εκπαιδευτικός μπορεί **να χρησιμοποιήσει και τα πινακάκια από κάθε εργαστήριο υπενθυμίζοντας στους/στις μαθητές/τριες τον τίτλο, τις δεξιότητες που καλλιεργήθηκαν, ποιες άλλες τάξεις συμμετείχαν** κ.ά. Κάθε εκπαιδευτικός μπορεί να επισημάνει λάθη, τυχόν παραλείψεις και να προτείνει βελτιώσεις σε πιθανή συνέχιση του προγράμματος.

**Ερωτήματα**

**Ποιος/α;**

* Ποια ομάδα συνεργάστηκε καλύτερα και γιατί;
* Ποια ομάδα παρουσίασε με τρόπο κατανοητό την εργασία της;
* Ποιος είναι o τρόπος με τον οποίο θα προστατεύσετε τα ιστορικά μνημεία του τόπου σας;

**Τι;**

* Τι ήξερες πριν για το θέμα;
* Τι επιχειρήματα υπέρ / κατά των συγκεκριμένων εργαστηρίων υπάρχουν;
* Τι μπορείτε να συμβουλέψετε τους/τις συμμαθητές/τριές σας προκειμένου να συμβάλλουν στη διαφύλαξη της τοπικής πολιτιστικής κληρονομιάς;
* Τι θα αλλάζατε; Τι θα ακολουθούσατε και πάλι;
* Τι καινούριο μάθατε;

**Πού;**

* Πού θα σας ωφελήσουν αυτές οι δεξιότητες που αποκτήσατε στην καθημερινή

σας ζωή; Αναφέρετε καθημερινά παραδείγματα.

* Πού μπορείτε να μάθετε περισσότερα για τα ιστορικά μνημεία, τα κτήρια του τόπου σας;
* Πού δυσκολευτήκατε;

**Πότε;**

* Πότε περάσατε καλύτερα;
* Πότε αισθανθήκατε δυσάρεστα;

**Γιατί;**

* Γιατί σας άρεσαν οι συγκεκριμένες δραστηριότητες;
* Γιατί δυσκολευτήκατε;
* Γιατί θεωρείτε ότι πρέπει να σέβεστε τα ιστορικά μνημεία του τόπου σας;

**Πώς;**

* Πώς αντιμετωπίσατε τις δυσκολίες που συναντήσατε;
* Πώς βοηθήσατε τους/τις συμμαθητές/τριες που δυσκολεύτηκαν;

Εναλλακτικά, χορηγούνται ερωτηματολόγια (βλ. Φύλλα Αυτοαξιολόγησης) πριν την εφαρμογή και μετά την ολοκλήρωση του προγράμματος στους/στις μαθητές/τριες της τάξης που εφαρμόζεται αλλά και στην τάξη που ξεναγήθηκε.

**Εκδηλώσεις διάχυσης**

**«Δημοσιοποίηση του προγράμματος»**

Οι μαθητές/-τριες δημιουργούν συνεργατικά ανά ομάδες ένα πόστερ με τους τρεις τύπους της τοπικής πολιτιστικής κληρονομιάς (Πολιτιστική Ιδιοκτησία, Άυλος Πολιτισμός και Φυσικός Πολιτισμός), με τα μνημεία της περιοχής, τα κτήρια, τη λαογραφία, τις παραδόσεις και τέλος τη «φυσική» κληρονομιά του τόπου τους. ([ενδεικτική δομή πόστερ](https://drive.google.com/file/d/1nmfOJFwHIXzfrUqTd2qX7ANCkloBYNAw/view?usp=sharing)). Αναρτούν φωτογραφίες από τις δράσεις τους, το πόστερ, τη μαθητική εφημερίδα, τους διαδραστικούς ταξιδιωτικούς οδηγούς στο ιστολόγιο του σχολείου.

**«Εκπαιδευτική εκδρομή και ξενάγηση σε ιστορικό μνημείο ή σε αρχαιολογικό χώρο από μαθητές/τριες»**

Οι μαθητές/τριες μπορούν να παρουσιάσουν στους γονείς όλη την πορεία του προγράμματος σε εκδήλωση που θα πραγματοποιηθεί σε αίθουσα της σχολικής μονάδας. Επίσης μπορεί να οργανωθεί σε συνεργασία με τον Σύλλογο Γονέων και Κηδεμόνων εκπαιδευτική εκδρομή σε κάποιο ιστορικό μνημείο του τόπου ή σε αρχαιολογικό χώρο, όπου οι μαθητές/τριες θα ξεναγήσουν τους γονείς.

**«Εικαστικές δημιουργίες»**

Οι μαθητές/τριες μπορούν να δημιουργήσουν έναν πίνακα ή μια εικαστική σύνθεση, διαλέγοντας να παρουσιάσουν κάποιο ιστορικό μνημείο, τοπίο, κτήριο, στοιχεία άυλης πολιτιστικής κληρονομιάς. Προετοιμάζουν με τη βοήθεια του/της εκπαιδευτικού της Αισθητικής Αγωγής μια εικαστική έκθεση για την ευρύτερη κοινωνία την ημέρα της εκδήλωσης. Θα μπορούσαν να κατασκευάσουν και μακέτα σε μεγαλύτερες τάξεις.

**«Θεατρικό δρώμενο»**

Οι μαθητές/τριες επιλέγουν ένα ιστορικό μνημείο ή αρχαιολογικό χώρο και φτιάχνουν ένα διαφημιστικό μήνυμα επικοινωνίας που να αναφέρεται στο συγκεκριμένο ή ό,τι άλλο έχουν αποφασίσει. Συγγράφουν ένα φανταστικό σενάριο και παίζουν σχετικό θεατρικό δρώμενο.

**Σημειώσεις**

Στα πλαίσια της δημιουργίας μαθητικής εφημερίδας και του ταξιδιωτικού διαδικτυακού οδηγού ο/η εκπαιδευτικός μπορεί να δοκιμάσει νέους τρόπους διδασκαλίας ξεφεύγοντας από το καθημερινό πρόγραμμα. Έχει τη δυνατότητα να αναδείξει τις δυνατότητες και τα ενδιαφέροντα των μαθητών/τριών. Ο ρόλος του/της εκπαιδευτικού είναι υποστηρικτικός, καθοδηγητικός. **Αποτελεί ο/η ίδιος/α παράδειγμα με τη συμπεριφορά του/της** και δίνει ευκαιρίες σε όλα τα παιδιά να βοηθούν τους/τις συμμαθητές/τριες.

Η εργασία σε ομάδες διευκολύνει την ένταξη ατόμων διαφορετικής καταγωγής και δυνατοτήτων και αμβλύνει τις ανταγωνιστικές στάσεις και πρακτικές. Οι ρόλοι σε κάθε ομάδα εναλλάσσονται όποτε κρίνει ο/η εκπαιδευτικός σε κάθε νέα δραστηριότητα. Προτείνεται η χρήση της συχνής επιβράβευσης ως ένας βασικός τρόπος πρόληψης προβληματικών συμπεριφορών, αλλά και ως τρόπος παρέμβασης ([έπαινος συμμετοχής στο πρόγραμμα Δεξιοτήτων](https://drive.google.com/file/d/17kNGIKjQMRrb_vNKjM1IVUx8cLuZEAT1/view?usp=sharing)). Επίσης είναι ευκαιρία ο/η εκπαιδευτικός να υπενθυμίσει στους/στις μαθητές/τριες την αξία και τον σεβασμό στην πνευματική ιδιοκτησία, όταν χρησιμοποιούν εικόνες, κείμενα από το διαδίκτυο.